בס"ד

כאילו יצא ממצרים – סיפור לפסח

כתבה: עינת גרוסברגר, בעקבות שיעורו של הרב איציק אמיתי

"ולפני שנפרד תלמידים יקרים, הנה משימה קטנה לחג הפסח" אמר הרב בחיוך לכיתתו, ד' בנים בביה"ס "אפיקי התורה" שבירושלים.
"אוף..." נשמע קריאה כמעט פה אחד מכל הכיתה. "הרב, זה פסח! זה חופש! אי אפשר להכין שיעורי בית!"
"אתם צודקים, באמת צריך לעזור להורים לנקות לקראת החג" אישר הרב, עודנו מחייך. "ואכן, זוהי משימה שמתאימה בדיוק לחג הפסח. למעשה, לא אני חיברתי את המשימה הזו, אלא חז"ל. אני, רק מזכיר לכם אותה..."
סקרנותם של התלמידים התעוררה. משימה מימי חז"ל – זה כבר נשמע אחרת.
"הרב, אז מה צריך לעשות?" שאל דרור בשם כל הכיתה.
"ובכן, חז"ל מנחים אותנו, 'שבכל דור ודור חייב אדם לראות את עצמו כאילו יצא ממצרים'. המשימה שלכם היא, להבין למה התכוונו חז"ל. איך אפשר להרגיש כאילו אנחנו עצמנו יצאנו ממצרים? הרי אנו חיים היום, במדינת ישראל!"
"הרב, אני אשאל את סבא שלי" קרא אברהם. "הוא בטוח יודע את התשובה!"
"כן, אני אשאל את דוד שלי, הוא ראש ישיבה, בטח הוא יענה לי" הוסיף בהתלהבות אלידע.
"הרב, זו משימה בלתי אפשרית!" הכריז דרור. "איך אפשר להרגיש כאילו הייתי במצרים? או שהייתי, או שלא! ואני- לא הייתי, לפחות אני לא זוכר שהייתי" הוסיף, לקול צחוקם של שאר התלמידים.
"ואף על פי כן- מסתבר שאפשר להרגיש כאילו יצאת ממצרים, גם אם לא היית שם. כך חז"ל מדריכים אותנו. ואם חכמים אומרים, הם יודעים. לא אמרתי שזו משימה קלה" הצטחק הרב "אבל יש לכם קצת יותר משבועיים לפתור אותה. בהצלחה, וחג כשר ושמח".
התלמידים התפזרו לבתיהם, כשהם משוחחים בהתלהבות על תכניותיהם לחג הפסח הקרוב. מי נשאר בבית, ומי נוסע לסבים, מי מארח יותר אורחים בליל הסדר, ומי כבר הספיק לנקות את המגירות בחדר...

דרור הגיע עד מהרה הביתה, ולמראה התבשיל הטעים שהונח על השולחן נדחקה הצידה במוחו המשימה שנתן הרב, והוא התרכז באכילה ובשיחה שהתנהלה בין אחיו ואחיותיו.
לאחר האוכל, פנתה אליהם אמם, ואמרה "חבריה, מיד לאחר ברכת המזון, אנא מכם, גשו לארון הקש שבסלון, הוציאו את אלבומי התמונות, נערו מהם את האבק, ובדקו, שאין שם פירורי חמץ. דידי אוהב מאד להסתכל באלבומים האלו, וצריך לוודא שהוא לא שכח שם חתיכת כריך או משהו דומה..."
"טוב, בסדר" נענו דרור ואיתיאל אחיו. 'זו הזדמנות טובה להציץ קצת באלבומים. באמת הרבה זמן כבר לא הסתכלנו בתמונות' חשב לעצמו דרור.
ששת האלבומים שבמדף העליון הוצאו אחר כבוד והונחו על השולחן. איתיאל ניער אותם מאבק, ודרור דפדף בין הדפים לחפש שאריות חמץ.
"יו, תראה!" התלהב דרור "אתה זוכר כשנסענו לאילת בשנה שעברה? איזה כיף היה שם בים!"
"אה, והנה השלג שירד בחורף לפני שנתיים. איזה בובת שלג מדהימה בנינו אז"
"אוי, ואתה זוכר את הנסיעה הזו לצפון? איך ישנו באוהלים על שפת הכינרת?"
"זוכר, בטח שזוכר" אמר איתיאל, "ואתה זוכר איך נפלתי מהחמור בדרך? אוי, עד עכשיו כואב לי הגב כשאני נזכר בזה..."
וכך עברו האחים אלבום אחרי אלבום, כשהם מעלים זיכרונות וחוויות משותפות.
"הנה התמונות מברית המילה של דידי" אמר דרור "איך התרגשתי אז! נראה לי שזו פעם ראשונה שממש הקשבתי לכל דברי התורה שאמרו בסעודה"
"נכון, ואתה זוכר איך דודה רחל התרגשה כ"כ כששמעה את השם של התינוק? היא בכתה מרב התרגשות, אני לא יכול לשכוח את זה" נזכר איתיאל
"כן, דידי קרוי על שם סבא שלנו, סבא יהודה שנפטר- וזה היה אבא שלה, ברור שהיא התרגשה!" הסביר דרור.
"אה, ואני זוכר איך בסעודה היא כל הזמן חבקה אותנו, ואמרה איזה נחת ההורים שלנו עשו לה" המשיך איתיאל להפליג בסיפור.
"זוכר זוכר... אבל רגע? איך בדיוק אתה זוכר?!" שאל לפתע בפליאה דרור.
"מה זאת אומרת?" התרעם איתיאל "בטח שאני זוכר, הרי הייתי שם!"
"לא נכון" אמר דרור בתוקף "לא היית שם! הרי בדיוק חלית אז באבעבועות רוח, ואמא החליטה שעדיף שתשאר בבית עם השכנה, כדי שלא תדביק את כולם!"
"רגע אחד..." הרהר איתיאל. "איך זה יכול להיות? אתה צודק! באמת היו לי אז אבעבועות רוח ונשארתי בבית. אז איך זה יכול להיות שאני זוכר מה קרה בברית? הרי לא הייתי שם באמת! זו ממש תעלומה!"
"מה תעלומה?" נגשה אמא לברר, מששמעה את ההתרגשות בקולו של איתיאל.
"תעלומה!" הכריז דרור. "איך יכול להיות שאיתיאל זוכר משהו שהוא בכלל לא היה בו?"
"אתם מדברים על הברית של דידי?" שאלה אמא, שראתה את האלבום הפתוח.
"כן" אמר איתיאל. "זה ממש מוזר. אני זוכר איך דודה רחל התרגשה בברית, איך היא בכתה, ואני בכלל לא הייתי שם!"
"זה נכון" אמרה אמא. "באמת לא היית שם. אבל סיפרנו בינינו את הסיפור הזה כל כך הרבה פעמים, וראינו שוב ושוב את התמונות, עד שכנראה, אתה פשוט זוכר את זה משם"
"מה?!" נדהם דרור "אתה זוכר כאילו היית במקום שלא היית בו? זה מדהים!"
"מה מדהים?" נבוך איתיאל "אני לא אשם שהיו לי אבעבועות רוח ולכן לא באתי לברית"
"לא, זה לא מדהים שהיו לך אבעבועות רוח... זה באמת לא נעים. אבל מדהים שעכשיו הבנתי, איך יתכן, שנרגיש שהיינו ביציאת מצרים, בלי שבאמת היינו שם! בכל שנה, כשיושבים בליל הסדר, ומספרים שוב ושוב על יציאת מצרים, וקוראים את ההגדה, ואוכלים את הסימנים, ושוב מספרים, ושוב ושוב – בסוף זה נדמה לנו כאילו באמת היינו שם. אני חייב להתקשר לרב לספר לו, שגמרתי להכין את השיעורים שהוא נתן עוד לפני שהתחיל החופש..."
